CELEX: 32021D0812(01)
Language: mt
Date: 2021-08-11 00:00:00
Title: Deċiżjoni tal-Kummissjoni tal-11 ta’ Awwissu 2021 dwar l-istabbiliment ta’ grupp ta’ esperti tal-Kummissjoni dwar l-istatistika dwar l-iskart mill-imballaġġ tal-plastik 2021/C 324/05

12.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 324/5
               
            
         DEĊIŻJONI TAL-KUMMISSJONI
         tal-11 ta’ Awwissu 2021
         dwar l-istabbiliment ta’ grupp ta’ esperti tal-Kummissjoni dwar l-istatistika dwar l-iskart mill-imballaġġ tal-plastik
         (2021/C 324/05)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:
         
                     (1)
                  
                  
                     Skont l-Artikolu 338 tat-Trattat dwar il-Funzjonament tal-Unjoni Ewropea, il-Parlament Ewropew u l-Kunsill jadottaw miżuri għall-produzzjoni ta’ statistiċi fejn meħtieġa għat-twettiq tal-attivitajiet tal-Unjoni.
                  
               
                     (2)
                  
                  
                     Skont l-Artikolu 13 tar-Regolament tal-Kunsill (UE, Euratom) 2021/770 (1), il-Kummissjoni għandha tistabbilixxi grupp formali ta’ esperti, magħmul minn rappreżentanti tal-Istati Membri kollha u ppresedut minn rappreżentant tal-Kummissjoni, biex jagħti pariri lill-Kummissjoni, u li jesprimi l-fehmiet tiegħu fir-rigward tal-komparabbiltà, l-affidabbiltà u l-eżawrjenza tal-istatistika dwar l-iskart mill-imballaġġ tal-plastik iġġenerat u rriċiklat, u biex jagħti pariri lill-Kummissjoni dwar it-tħejjija ta’ miżuri biex id-data ssir aktar komparabbli u aktar affidabbli u li joħroġ opinjonijiet annwali dwar l-adegwatezza tad-data dwar l-iskart mill-imballaġġ tal-plastik ippreżentata mill-Istati Membri għall-finijiet tar-riżorsa proprja bbażata fuq l-iskart mhux irriċiklat mill-imballaġġ tal-plastik.
                  
               
                     (3)
                  
                  
                     Għaldaqstant, huwa meħtieġ li jitwaqqaf grupp ta’ esperti (“il-grupp ta’ esperti SSIP”) fil-qasam tal-istatistika dwar l-iskart mill-imballaġġ tal-plastik u sabiex jiġu ddefiniti l-kompiti, l-istruttura u l-funzjonament tiegħu, f’konformità mad-Deċiżjoni tal-Kummissjoni C(2016) 3301 li jistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni.
                  
               
                     (4)
                  
                  
                     Jenħtieġ li l-grupp ta’ esperti SSIP jesprimi opinjoni kull sena dwar l-adegwatezza tad-data tal-iskart mill-imballaġġ tal-plastik ippreżentata kull sena mill-Istati Membri għall-użu fis-sistema tar-riżorsi proprji tal-Unjoni Ewropea.
                  
               
                     (5)
                  
                  
                     Jenħtieġ li l-grupp ta’ esperti SSIP ikun magħmul minn esperti fl-istatistika tal-iskart mill-imballaġġ tal-plastik mill-Istati Membri kollha.
                  
               
                     (6)
                  
                  
                     Jenħtieġ li jiġu stabbiliti regoli dwar l-iżvelar tal-informazzjoni mill-membri tal-grupp ta’ esperti SSIP.
                  
               
                     (7)
                  
                  
                     Jenħtieġ li d-data personali tiġi pproċessata f’konformità mar-Regolament (UE) 2018/1725 tal-Parlament Ewropew u tal-Kunsill (2),
                  
               IDDEĊIDIET KIF ĠEJ:
         
            Artikolu 1
            Suġġett
            Il-grupp ta’ esperti tal-Kummissjoni dwar l-istatistika tal-iskart mill-imballaġġ tal-plastik, (“il-grupp ta’ esperti SSIP”) huwa b’dan stabbilit.
         
         
            Artikolu 2
            Kompiti
            Il-kompiti tal-grupp ta’ esperti SSIP għandhom ikunu kif ġej:
            
                        (a)
                     
                     
                        jagħti pariri lill-Kummissjoni u jesprimi l-fehmiet tiegħu fir-rigward tal-komparabbiltà, l-affidabbiltà u l-eżawrjenza tal-istatistika dwar l-iskart mill-imballaġġ tal-plastik iġġenerat u rriċiklat;
                     
                  
                        (b)
                     
                     
                        jagħti pariri lill-Kummissjoni dwar it-tħejjija ta’ miżuri biex l-istatistika ssir aktar komparabbli u affidabbli;
                     
                  
                        (c)
                     
                     
                        jeżamina, fuq bażi annwali, id-data ppreżentata f’konformità mal-Artikolu 5(5) tar-Regolament (UE, Euratom) 2021/770;
                     
                  
                        (d)
                     
                     
                        joħroġ opinjonijiet kull sena dwar l-adegwatezza tad-data dwar l-iskart mill-imballaġġ tal-plastik ippreżentata mill-Istati Membri għall-finijiet tar-riżorsa proprja bbażata fuq l-iskart mhux irriċiklat mill-imballaġġ tal-plastik;
                     
                  
                        (e)
                     
                     
                        jeżamina kwistjonijiet fir-rigward tal-implimentazzjoni tar-Regolament (UE, Euratom) 2021/770;
                     
                  
                        (f)
                     
                     
                        jassisti lill-Kummissjoni fit-tħejjija ta’ proposti leġiżlattivi u inizjattivi ta’ politika dwar l-armonizzazzjoni tal-istatistika dwar l-iskart mill-imballaġġ tal-plastik;
                     
                  
                        (g)
                     
                     
                        jassisti lill-Kummissjoni fit-tħejjija bikrija ta’ atti ta’ implimentazzjoni li għandhom jiġu adottati skont ir-Regolament (UE, Euratom) 2021/770, qabel ma jiġu ppreżentati lill-kumitat f’konformità mar-Regolament (UE) Nru 182/2011 tal-Parlament Ewropew u tal-Kunsill;
                     
                  
                        (h)
                     
                     
                        jiffaċilita l-iskambju ta’ esperjenza u prattika tajba fil-qasam tal-istatistika dwar l-iskart mill-imballaġġ tal-plastik;
                     
                  
                        (i)
                     
                     
                        jagħti pariri lill-Kummissjoni rigward kwistjonijiet relatati ma’ politiki ta’ reviżjoni tal-istatistika dwar l-iskart mill-imballaġġ tal-plastik.
                     
                  
         
            Artikolu 3
            Konsultazzjoni
            Il-Kummissjoni tista’ tikkonsulta lill-grupp ta’ esperti SSIP fuq kwalunkwe kwestjoni relatata mad-data dwar l-iskart mill-imballaġġ tal-plastik.
         
         
            Artikolu 4
            Sħubija
            
               (1)   Il-Membri għandhom ikunu l-awtoritajiet tal-Istati Membri li huma responsabbli għar-rappurtar tad-data skont l-Artikolu 12 tad-Direttiva tal-Parlament Ewropew u tal-Kunsill 94/62/KE (3).
            
            
               (2)   L-Istati Membri għandhom jaħtru r-rappreżentanti tagħhom u għandhom jiżguraw li dawn jipprovdu livell għoli ta’ għarfien espert fil-kompilazzjoni tal-istatistika dwar l-iskart mill-imballaġġ tal-plastik.
            
         
         
            Artikolu 5
            Presidenza
            Il-grupp ta’ esperti SSIP għandu jiġi ppresedut minn rappreżentant tal-Kummissjoni (il-Eurostat).
         
         
            Artikolu 6
            Funzjonament
            
               (1)   Il-grupp ta’ esperti SSIP għandu jaġixxi fuq it-talba tal-Kummissjoni (il-Eurostat), f’konformità mar-regoli orizzontali tal-Kummissjoni dwar il-gruppi ta’ esperti (4) (“ir-regoli orizzontali”) (5).
            
            
               (2)   Fil-prinċipju, il-laqgħat tal-grupp għandhom isiru fil-bini tal-Kummissjoni.
            
            
               (3)   Il-Kummissjoni (il-Eurostat) għandha tipprovdi s-servizzi segretarjali.
            
            
               (4)   Jistgħu jattendu l-laqgħat tal-grupp u tas-sottogruppi tiegħu uffiċjali tal-Kummissjoni minn dipartimenti oħrajn li jkollhom interess fil-proċedimenti.
            
            
               (5)   Bi qbil mal-Kummissjoni (il-Eurostat), b’maġġoranza sempliċi tal-membri tiegħu, il-grupp jista’ jiddeċiedi li d-deliberazzjonijiet ikunu pubbliċi.
            
            
               (6)   Il-minuti tad-diskussjoni ta’ kull punt fuq l-aġenda u tal-opinjonijiet mogħtija mill-grupp ta’ esperti SSIP għandhom ikunu siewja u kompluti. Il-minuti għandu jħejjihom is-segretarjat taħt ir-responsabbiltà tal-President.
            
            
               (7)   Meta possibbli, il-grupp ta’ esperti SSIP għandu jadotta l-opinjonijiet, ir-rakkomandazzjonijiet jew ir-rapporti tiegħu b’kunsens.
            
            
               (8)   Jekk tittieħed votazzjoni, ir-riżultat tal-votazzjoni għandu jiġi deċiż b’maġġoranza sempliċi tal-membri. Il-membri li jkunu vvutaw kontra jew astjenew għandhom id-dritt li jkollhom dokument li jiġbor fil-qosor ir-raġunijiet għall-pożizzjoni tagħhom mehmuż mal-opinjonijiet, mar-rakkomandazzjonijiet jew mar-rapporti.
            
         
         
            Artikolu 7
            Sottogruppi
            Il-Kummissjoni (il-Eurostat) tista’ tistabbilixxi sottogruppi biex jeżaminaw kwistjonijiet speċifiċi abbażi ta’ termini ta’ referenza ddefiniti mill-Kummissjoni (il-Eurostat). Is-sottogruppi għandhom jaħdmu b’konformità mar-regoli orizzontali u għandhom jirrapportaw lura lill-grupp. Dawn għandhom jiġu xolti malli jintlaħaq l-għan tal-mandat tagħhom.
         
         
            Artikolu 8
            Esperti mistiedna
            Il-Kummissjoni (il-Eurostat) tista’ tistieden esperti b’għarfien espert speċifiku fir-rigward ta’ suġġett fuq l-aġenda biex jieħdu sehem fil-ħidma tal-grupp ta’ esperti SSIP jew tas-sottogruppi tiegħu fuq bażi ad hoc.
         
         
            Artikolu 9
            Osservaturi
            
               (1)   Organizzazzjonijiet jew entitajiet pubbliċi oħrajn apparti l-awtoritajiet tal-Istati Membri jistgħu jingħataw status ta’ osservatur, b’konformità mar-regoli orizzontali, bi stedina diretta.
            
            
               (2)   L-organizzazzjonijiet jew l-entitajiet pubbliċi li jinħatru bħala osservaturi għandhom jaħtru lir-rappreżentanti tagħhom.
            
            
               (3)   L-osservaturi u r-rappreżentanti tagħhom jistgħu jkunu awtorizzati mill-President biex jieħdu sehem fid-diskussjonijiet tal-grupp ta’ esperti SSIP u jipprovdu għarfien espert. Madankollu, dawn ma jkollhomx id-dritt tal-vot u ma għandhomx jieħdu sehem fit-tfassil ta’ rakkomandazzjonijiet jew pariri tal-grupp ta’ esperti SSIP.
            
         
         
            Artikolu 10
            Regoli ta’ proċedura
            Bi proposta tal-Kummissjoni (il-Eurostat) u bi qbil magħha, il-grupp ta’ esperti SSIP għandu jadotta r-regoli ta’ proċedura tiegħu b’maġġoranza sempliċi tal-membri tiegħu, abbażi tar-regoli standard ta’ proċedura għall-gruppi ta’ esperti, b’konformità mar-regoli orizzontali.
         
         
            Artikolu 11
            Is-segretezza professjonali u t-trattament ta’ informazzjoni klassifikata
            
               (1)   Il-membri tal-grupp ta’ esperti SSIP u r-rappreżentanti tagħhom, kif ukoll l-esperti u l-osservaturi mistiedna, huma soġġetti għall-obbligu tas-segretezza professjonali li, skont it-Trattati u r-regoli ta’ implimentazzjoni tagħhom, japplika għall-membri kollha tal-istituzzjonijiet u l-persunal tagħhom, u għar-regoli tal-Kummissjoni dwar is-sigurtà fir-rigward tal-protezzjoni tal-informazzjoni klassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (6) u (UE, Euratom) 2015/444 (7). Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.
            
            
               (2)   Il-membri tal-grupp ta’ esperti SSIP u r-rappreżentanti tagħhom, kif ukoll l-esperti u l-osservaturi mistiedna għandhom jirrispettaw il-kunfidenzjalità tal-istatistika, stabbilita fir-Regolament (KE) Nru 223/2009, u b’mod partikolari fl-Artikolu 20 (il-protezzjoni tad-data kunfidenzjali) tiegħu.
            
         
         
            Artikolu 12
            Trasparenza
            
               (1)   Il-grupp ta’ esperti SSIP u s-sottogruppi tiegħu għandhom jiġu rreġistrati fir-Reġistru tal-gruppi ta’ esperti tal-Kummissjoni u entitajiet oħrajn simili (“ir-Reġistru tal-gruppi ta’ esperti”). L-isem tal-awtoritajiet tal-Istati Membri u l-ismijiet tal-osservaturi għandhom jiġu ppubblikati fir-Reġistru tal-gruppi ta’ esperti.
            
            
               (2)   Id-dokumenti rilevanti kollha, inklużi l-aġendi, il-minuti u s-sottomissjonijiet tal-parteċipanti, għandhom ikunu disponibbli wara l-laqgħat permezz ta’ link mir-Reġistru tal-gruppi ta’ esperti għal sit web apposta. L-aċċess għas-siti web apposta ma għandux ikun soġġett għal reġistrazzjoni tal-utenti jew għal xi restrizzjoni oħrajn. L-aġenda għandha tiġi ppubblikata fi żmien xieraq qabel il-laqgħa, segwita minn pubblikazzjoni fil-ħin tal-minuti. L-eċċezzjonijiet għall-pubblikazzjoni għandhom jiġu previsti biss meta l-iżvelar ta’ xi dokument ikun idgħajjef il-protezzjoni ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (8).
            
         
         
            Artikolu 13
            Spejjeż tal-laqgħat
            
               (1)   Il-parteċipanti fl-attivitajiet tal-grupp ta’ esperti SSIP ma għandhomx jitħallsu għas-servizzi li jagħtu.
            
            
               (2)   L-ispejjeż tal-ivvjaġġar u tas-sussistenza mġarrba mill-parteċipanti fl-attivitajiet tal-grupp ta’ esperti SSIP u tas-sottogruppi tiegħu jistgħu jiġu rimborżati mill-Kummissjoni skont id-dispożizzjonijiet fis-seħħ fi ħdan il-Kummissjoni u fil-limiti tal-approprjazzjonijiet disponibbli allokati lid-dipartimenti tal-Kummissjoni skont il-proċedura annwali għall-allokazzjoni tar-riżorsi.
            
         
         
            Magħmul fi Brussell, il-11 ta’ Awwissu 2021.
            
               
                  Għall-Kummissjoni
               
               Paolo GENTILONI
               
                  Membru tal-Kummissjoni
               
            
         
         
            (1)  Ir-Regolament tal-Kunsill (UE, Euratom) 2021/770 tat-30 ta’ April 2021 dwar il-kalkolu tar-riżorsa proprja bbażata fuq l-iskart tal-plastik mill-imballaġġ li mhux qed jiġi riċiklat, dwar il-metodi u l-proċedura li jintużaw biex titqiegħed għad-dispożizzjoni dik ir-riżorsa proprja, fuq il-miżuri li jissodisfaw il-ħtiġijiet fi flus kontanti, u fuq ċerti aspetti tar-riżorsa proprja bbażata fuq id-dħul nazzjonali gross (ĠU L 165, 11.5.2021, p. 15).
         
            (2)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).
         
            (3)  Id-Direttiva tal-Parlament Ewropew u tal-Kunsill 94/62/KE tal-20 ta’ Diċembru 1994 dwar l-imballaġġ u l-iskart mill-imballaġġ (ĠU L 365, 31.12.1994, p. 10).
         
            (4)  Id-Deċiżjoni tal-Kummissjoni C (2016) 3301 tat-30 ta’ Mejju 2016 li tistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni.
         
            (5)  Ara l-Artikolu 13.1 tar-regoli orizzontali.
         
            (6)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).
         
            (7)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).
         
            (8)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). L-eċċezzjonijiet maħsuba biex iħarsu s-sigurtà pubblika, il-kwistjonijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċedimenti fil-qorti u l-pariri legali, l-ispezzjonijiet/l-investigazzjonijiet/l-awditi u l-proċess tat-teħid tad-deċiżjonijiet tal-istituzzjoni.